Lars Løkke Rasmussen (V), 2010-11-10:
Den, der venter længe nok, vil blive belønnet, og nu kom der i hvert fald lys i mikrofonen.
Jeg vil gerne indlede denne spørgetime med ganske kort at gøre rede for den aftale, der jo netop er indgået mellem regeringen, Dansk Folkeparti og Kristendemokraterne om en finanslov for 2011, som sikrer sunde offentlige finanser, og hvor denne kreds af partier tager ansvaret for dansk økonomi, skaber forudsætningen for at få væksten igen.
Lad mig kort opridse nogle hovedpunkter.
Vi iværksætter en række nye vækstfremmende initiativer for dansk økonomi, som ligger i forlængelse af den stribe initiativer, der er taget gennem krisen, og som betyder, at Danmark nu har udsigt til at komme fri af krisen med betydelig lavere menneskelige omkostninger end det, man kunne frygte, og det, man ser i verden omkring os.
Vi styrker markedet for risikovillig kapital med op mod 10 mia. kr., så i særlig grad de små og mellemstore virksomheder får adgang til kapital.
Vi sænker skatten på kapital til iværksættere, så nye vækstvirksomheder kan få tilført kapital og ekspertise.
Vi omlægger forskerskatten, så det bliver lettere for virksomhederne at tiltrække højt kvalificeret arbejdskraft fra udlandet.
Ved siden af det lægger årets aftale også op til en række meget målrettede indsatser for at bringe ghettoen tilbage til samfundet, bl.a. et obligatorisk dagtilbud til tosprogede børn med danskproblemer, for vi vil ikke acceptere, at børn kan møde op i 0. klasse uden at kunne sproget dansk.
Samtidig har vi på boligområdet i en bredere kreds af partier, der jo også indbefatter Det Radikale Venstre, aftalt et ekstraordinært løft til renoveringer på i alt 5 mia. kr. i 2011, 2012, 2013, og der er ansat 0,5 mia. kr. til nedrivning, strategisk nedrivning, af boligblokke frem mod 2014 via midler fra Landsbyggefonden med det sigte de steder, hvor det giver god mening, at åbne ghettoerne op for det omkringliggende samfund.
På kræftområdet har vi aftalt en styrkelse med 810 mio. kr. over de kommende år i en ny kræftplan III, der følger op på de allerede eksisterende kræftplaner, som jo har betydet, at vi i dag har en mærkbart bedre behandling af kræftsyge, end vi historisk havde.
Derudover rummer aftalen også et meget spændende initiativ om frikommuner.
Vi udvælger fem kommuner til i en periode at få så højt til loftet, som man overhovedet ønske sig kan.
Vi tager kommunerne på ordet og siger: I får frihed fra procesregulering, detailstyring.
Der er en økonomisk ramme, og lad os se, hvad I kan inden for den.
Lad os se, om det ikke kan inspirere også landets øvrige kommuner og rimeligvis også Folketinget til på en række punkter at rulle regler tilbage og give mere frihed til de offentligt ansatte.
Så har vi også indgået en udlændingeaftale.
Vi vil modernisere reglerne om familiesammenføring, så de mennesker, der kommer hertil, har viljen og evnerne til at bidrage positivt til vores samfund.
Omvendt skal de, der ikke vil integreres, ikke kunne blive familiesammenført.
Det gælder uanset alder.
Med den faste, den fair og den fornuftige udlændingepolitik har vi jo allerede vendt udviklingen, så de fleste udlændinge nu kommer til Danmark for at arbejde eller studere, og vi har set mærkbare positive integrationsresultater.
De unge piger, danske piger med indvandrerbaggrund, læser nu videre i et omfang, der overstråler danske piger med dansk baggrund.
Men der er fortsat udfordringer, og de nye regler tager nu skridtet videre og samtænker udlændingepolitik og vækstpolitik, så vi kan sikre den danske velfærd i fremtiden.
Det var blot nogle få elementer trukket frem med respekt for den tidsramme, der er til rådighed her i dag, og jeg ser frem til en interessant spørgetime.
Tak for det.
Jeg går ud fra, at vi måske kan lave en aftale med formanden om, at mikrofonventetiden trækkes fra.
Altså, udenrigsministeren har jo selv, på det tidspunkt, hvor der opstod diskussion om det konkrete svar i Folketinget, i en skrivelse direkte til Folketingets formand beklaget med en ordlyd, som jeg ikke skal stå og referere efter min hukommelse, men som jo egentlig også matcher meget fint med den konklusion, der er truffet i Folketingets Finansudvalg.
Så der kan jo ikke rigtig koges meget mere suppe på den pølsepind.